Gemeenskap rou ná seun op fiets doodskok | Maroela Media
Jaden Landsberg, die gr. 5-leerder aan Laerskool Lydenburg wat Vrydag dood is toe hy in dié Mpumalanga-dorp gaan fietsry het, se ouers, dokters en ander gemeenskapslede het verbete geveg om hom by te bring ná 'n fratsongeluk.
Volgens Jandré Stander, eienaar van Phoenix Security, het een van hul veiligheidsbeamptes toevallig omstreeks 17:00 op die toneel afgekom en dadelik bystand ontbied.
Jaden (10) se ma, Hendrien, en ander volwassenes was reeds op die toneel. "Volgens omstanders het die seun en sy maats in die in dieselfde straat fietsgery waarin Jaden se ouerhuis geleë is nadat dit vroeër gereën het," het Stander gesê.
"Sy maats het gesê Jaden het deur die water, wat op die teerpad op die hoek van Rivier- en Lombaardstraat opgedam het, gery en toe net kant toe geval." Twee van sy maats wat saam hom fietsgery het, is in dieselfde skool en graad as Jaden.
Een van die maats het hom probeer uit die water trek, maar kon nie want "die water het hom geskok". Hy het toe na Jaden se ouerhuis gejaag en by Hendrien hulp ontbied.
Hendrien het 'n buurman geroep en die twee kon daarin slaag om Jaden uit die poel te trek en het elektriese prikkels gevoel toe hulle dit doen. Hulle het dadelik begin om noodhulp toe te pas, maar kon hom nie bybring nie.
Phoenix se personeel het Jaden op die agterkant van hul bakkie gelaai, waar Hendrien en 'n man voortgegaan het om noodhulp toe te pas terwyl hulle na die dorp se mediese sentrum gejaag het.
Dokters het alles gedoen wat hulle kon om sy lewe te probeer red, maar hy is by die sentrum dood verklaar.
Stander het gesê toe hy later by die mediese sentrum aankom, het Hendrien en haar man, Jaco, hartstogtelik gehuil toe hulle van hul seun moes afskeid neem.
"Almal by die sentrum was in trane. Sy ouers is stukkend. Hulle is 'n baie hegte gesin en het hul seun ondersteun in alles wat hy aangepak het. Sy pa het aangehou en aangehou om noodhulp toe te pas. Hy wou net nie aanvaar dat sy seun dood is nie."
Volgens Stander is daar later vasgestel dat 'n lewendige, stukkende kragkabel in die poel gelê het. Die Phoenix-veiligheidsbeamptes en elektrisiëns van die Thaba Chweu-munisipaliteit is terug na die toneel waar die munisipaliteit se elektrisiëns glo bevind het dat die kragdraad nie elektrisiteitdraend was nie.
'n Private elektrisiën is ontbied om 'n tweede mening te gee. Hy kon, op video, vasstel dat die 230 volt-kabel wel elektrisiteitdraend was en die seun glo doodgeskok het.
Cornelus Lemmer, die skoolhoof, het Maandag aan Maroela Media gesê die skool se voltydse berader, Jeany Geyser, is Vrydagmiddag na die sentrum om Jaden se ouers, sy maats en hul ouers by te staan.
"Die hele skool het vanoggend byeengekom en is deur beraders en predikante bygestaan. Die doel was tweevoudig: om eerbied aan Jaden te betoon en om berading aan sy skoolmaats te bied. Die atmosfeer by die skool is hartseer, maar rustig. Benewens Jeany, wat haar baie goed van haar taak kwyt, het ons 'n span beraders op bystand om enigiemand by te staan wat dit nodig sou kry," het Lemmer gesê.
Lemmer het gesê Jaden het in 2013 in gr. 1 by die skool ingeskryf.
"Hy was van kleins af geliefd onder die personeel en sy maats. Hy was 'n baie joviale en talentvolle kind met baie goeie maniere. Hy het aan elke sportsoort by die skool deelgeneem en het in alles wat hy aangepak het presteer. Hy het altyd die ekstra tree gegee en wou net vir oulaas weer 'n lopie hardloop om seker te maak hy doen sy bes. Hy was ook altyd bereid om te help, met 'n pragtige glimlag op sy gesig. Jaden gaan beslis 'n groot leemte in ons skool, dorp en gemeenskap laat. Ons treur saam met die ouers en familie en deel in hul groot verlies," het hy gesê.
Inwoners het ook intussen ruikers begin neerlê waar die tragedie plaasgevind het.
Jaden se ouers was nog te getraumatiseerd en nie gereed om met die media te praat nie. Hulle word deur vriende, familie en beraders bygestaan. Naas sy ouers laat Jaden sy jonger suster, Chanlee, in gr. 2, agter.
Reëlings vir sy begrafnis is nog nie bekend nie.
OPVOLG: Munisipaliteit reageer ná seun doodskok
Hoe gee twee elektrisiens so verskillende bevindinge. Die krag was aan of af. Seker weer BEE elektrisien wat nie die verskil ken nie. Baie hartseer en onnodig wat hier gebeur het. Baie sterkte aan die ouers.
My hart wil BREEK vir hierdie gesin. BAIE STERKTE.
Innige simpatie aan die familie. Ek hoop van harte dat hul die munisipaliteit verantwoordbaar gaan hou. Dit is onaanvaarbaar dat kragdrade so oop en bloot rond lê. Die vermetelheid om dit ook nog eers te ontken.
Dit is so hartseer. Ek kry die ouers so jammer want om 'n kind te verloor is die seerste seer ooit en dit word nooit gesond nie. Sterkte aan die ouers ons Bid vir julle in die Verskriklike moeilike tyd xx
Die Stadsraad wil nie die gevolge van hul optrede (swak bestuur ens.) dra nie en probeer hulself verontskuldig. Alhoewel hulle bankrot is (kan nie eers Eskom betaal nie) behoort 'n eis teen hulle ingestel te word. Dit sal nie die verlies van die gesin verhoed nie, maar dalk help dat meer verantwoordelik opgetree word in dienslewering. Lê beslag op hulle luukse motors en meubels. Dit behoort hul tot hul sinne te ruk. (Die bietjie wat hul het)